বঙ্গবন্ধু বাংলাদেশের একজন মহান ও কিংবদন্তী নেতা-আনোয়ার
ডেইলি নারায়ণগঞ্জ টুয়েন্টিফোর ডটকম: মহানগর আওয়ামীলীগের সভাপতি ও জেলা পরিষদের চেয়ারম্যান আনোয়ার হোসেন বলেন, বঙ্গবন্ধু বাংলাদেশের একজন মহান ও কিংবদন্তী নেতা। যিনি ছাত্র জীবন থেকে সাধারণ মানুষের অধিকারের জন্য লড়াই করেছে। যার জন্ম না হলে আমাদের এই বাংলাদেশের জন্ম হতো না।
জাতির জনক বঙ্গবন্ধু শেখ মুজিবুর রহমানের ৯৯তম জন্মবার্ষিকী উপলক্ষে মহানগর আওয়ামী লীগের উদ্যেগে আলোচনা সভা ও দোয়া অনুষ্ঠানে তিনি এসব কথা বলেন।
রোববার (১৭ মার্চ) বিকেল সাড়ে ৩টায় নগরীর দুইনং রেলগেট এলাকায় আওয়ামী লীগের কার্যালয়ে প্রথমে আলোচনা সভা ও দোয়া করা হয়। এরপর কার্যালয়ে’র দ্বিতীয় তলায় মহানগর আওয়ামী লীগের নতুন ভবন উদ্বোধন করে সাংষ্কৃতিক অনুষ্ঠানের আয়োজন করে মহানগর আওয়ামী লীগ।
তিনি আরো বলেন, আসুন আমরা সকলে মিলে জাতির জনক বঙ্গবন্ধু শেখ মুজিবুর রহমানের আদর্শকে এই দেশে প্রতিষ্ঠা করি। আমরা চাই এই দেশকে বঙ্গবন্ধুর আদর্শে এবং শেখ হাসিনার নেতৃত্ব সামনে এগিয়ে নিতে। আসুন আমরা সকলে মিলে শেখ হাসিনার নেতৃত্বে বঙ্গবন্ধুর আদর্শের সোনার বাংলা গড়ে তুলি।